정조 2년
戊戌四月二十日辰時。上御熙政堂晝講。大臣備局堂上同爲入侍時。知事鄭光漢。特進官吳載純。參贊官徐有防。侍讀官沈有鎭。檢討官金憙。記事官鄭東浚徐龍輔金勉柱。宗臣安春君烓。武臣副護軍鄭趾新。領議政金尙喆。左議政鄭存謙。兼禮曹判書李景祜。兼漢城判尹具善復。行吏曹判書李重祜。行副司直鄭好仁。行副司直李漢膺。行訓鍊都正李國賢。大司憲金華鎭。開城留守兪彦鎬。行都承旨洪國榮。行左承旨鄭民始。大司諫李秉模。執義李謙彬。司諫朴天衡。持平洪履健姜彝正。事變假注書柳文養。以次進伏。上讀前受音訖。有鎭讀論語第二卷自顔淵季路侍。止不如某之好學也。上讀新受音訖。有鎭曰。首章之義。程朱子註解無餘蘊。更無可達。而子路顔子之未免有意。不如聖人之渾然無跡。學者直欲到聖人地位。則不無異端空寂之弊。故西山眞氏曰。聖人地位。德成仁熟然後。不期而自至。始學者必須先學子路之忘私。此言甚精切。敢此仰達。第二章人之過處。惟在天理人慾之分。而懲創之際。下一訟字。蓋訟者。判是非定立落之謂也。譬省察等字。尤爲嚴截明白。敢此仰達。末章大旨。人皆可爲堯舜。而不學。故今古無到聖人地位者。蓋聖凡之分。惟在學不學之如何耳。我殿下以天縱之聖。有卓越百王之姿。爲堯爲舜。似無待於問學。而孔子大聖也。猶曰志于學。又曰某之好學也。伏願萬幾之暇。不弛問學之工。眞知力踐。至於如此。賓對之時。政令施措。皆從問學中流出。則動合天理。熙雍之治。庶可翹足而待。是臣區區之望也。上曰。所陳。好矣。憙曰。第一章文義。上番已陳之。而子路之求仁。顔淵之不違仁。夫子之安仁。雖有大小之別。其爲與物共之則一也。是以不能克祛私意。則雖欲求仁。仁不可得矣。況可以不違仁乎。至於安仁。地位尤無可到之理。我殿下誠能克己。以盡求仁之方。則何患乎不到安仁之境哉。伏願留意於此。又曰。好學二字。誠切實語也。雖曰問學而只是悠悠汎汎而已。則不可謂好學。而其所以好之者。必如芻豢之悅口然後。方可謂好學矣。是以學問之要道。全在於好之一字。而帝王之爲學。亦無異於學者之爲學。殿下之深留聖意於好學之好字。是臣區區之望也。上曰。所陳。好矣。光漢曰。學者之進修。帝王之爲治。專在於立志。以此章見之。顔淵子路之工夫。雖有高下之別。而其要則專在於克祛私意也。伏願此等處。體念焉。上曰。所陳。好矣。載純曰。經筵已奏。別無贅陳矣。有防曰。臣亦別無仰奏矣。上曰。子曰吾未見能見其過而內自訟者。訟字之義。益深於內自省之省字乎。有鎭曰。然矣。上曰。若能見過而自訟。則能改其過乎。有鎭曰。自訟則可近於改矣。上曰。雖或自訟而若知識淺短。何以自改乎。有鎭曰。雖未及自改之域。猶賢於不自訟矣。上曰。旣不能日日省時時省。無時不省。無事不省。則其不省處。不無間斷之慮。蓋工夫之進就。專在省不省之數與不數也。憙曰。聖敎誠至當矣。上曰。能見其過。有省字工夫然後。乃能見也。專在於反躬整檢也。光漢曰。然矣。上命經筵先退。尙喆等曰。夜間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。日前臣等。至有胥命之擧。莫非臣等之罪也。惶悚無地矣。上曰。予意則專在於貴相無隱。今何必芥懷乎。尙喆曰。別咨文製送之敎。實出於盛水不濟之意。而伊時徐命膺之奏對。誠極駭然矣。上曰。予意亶出於備不虞之意。而伊時文衡之牢拒。誠未可曉也。尙喆曰。此江原監司李亨逵狀啓也。備陳道內還穀種糧不敷之狀。仍請留庫中淮陽等九邑折半。金城等七邑三分一。平康等四邑四分一。特許加分事。令廟堂稟旨分付矣。折半之請。似或太過。而本道尤甚邑。昨年捧糴不實。留庫不多。卽今事勢。有難減數。一依狀請。分數許施。何如。上曰。依爲之。出擧條尙喆曰。此全羅監司鄭元始狀啓也。備陳道內種糧不敷之狀。仍請儲置軍作米外。各衙門還穀留庫中。尤甚邑三分一。之次稍實邑四分一加分事。令廟堂稟處矣。所請分數出於斟量。依狀請許施。何如。上曰。依爲之。出擧條尙喆曰。此平安監司洪樂純狀啓也。以爲道內民家失火。慈山十一戶。安州二十戶。人物三名爛死。平壤二十二戶。義州三十三戶矣。從前失火民人處。有會付耗米分等題給之例。今此四邑失火民人等。考例施行事。請令廟堂稟處矣。此是應行之典。依例擧行之意。分付。何如。上曰。依爲之。出擧條尙喆曰。此回還冬至書狀使李在學別單也。略有所陳。而別無時急。且多零瑣。姑置之乎。上曰。旣爲別單以來。以草記回啓。可也。尙喆曰。漢城判尹具善復。方於訓局多有擧行之事。詞訟申飭之時。不能頻頻赴衙。府務多滯。誠極可悶云。所帶本職。今姑許遞。何如。上曰。依爲之。出擧條國榮曰。古忠臣忠愍公林慶業書院之在於忠州㺚川者。年久頹圮。不蔽風雨。臣嘗因奉使過此。見之傷心。今聞遺孫與院儒。自年前略辦材木。而物力不贍。尙未改修云。臣與諸將臣。有所相議之事矣。三軍門則各出二百金。守摠兩營則各出一百金。以爲助力之地。而亦令本州牧使及營將監董。俾卽繕補。何如。上曰。依爲之。出擧條國榮曰。禁御兩營騎士中有末副薦遷轉之窠。而其數不過一二窠。日前宣薦外。有薦出身等。來訴於臣。欲以渠輩。屬之兩營騎士中一番。如宣薦內禁衛例。俾爲疏通入仕之階梯。其言亦有意見。不害爲公私兩便。臣與諸將臣。相議成節目後入啓。定式擧行。似好矣。下詢大臣處之。何如。上曰。大臣之意。何如。領議政金尙喆曰。禁將所奏。誠得宜。若其變通無弊之道。講成節目。好矣。左議政鄭存謙曰。臣亦以此爲得宜。議成節目。以爲永遵之地。好矣。上曰。所奏甚好。依此定成節目。以爲激勵之地。可也。出擧條景祜曰。昭顯廟位板。當爲埋安。而考見前例。則端宗大王舊主。埋安時。亦爲埋安於陵下。當依此例爲之乎。上曰。當具儀仗。而以神轝奉行乎。景祜曰。然矣。景祜曰。冊寶亦當同爲埋安乎。上曰。以前例擧行。可也。善復曰。本營逋欠中江華留庫木一百同內三十同。措備以待。而七十同記簿。似以代錢。載來價布有裕衙門。送價換來。下送入庫。似好矣。上曰。與大臣相議後。後日次對更奏。可也。李秉模謙彬天衡彝正履健有鎭憙曰。請鄭致達妻爲先削其爵號。亟施邦憲。使四百年宗社。轉危而爲安。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福爲先極邊遠竄。上曰。不允。秉模謙彬天衡彝正履健曰。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。請還寢象厚放歸田里之命。仍施絶島定配之典。上曰。不允。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。嚴鞫得情。上曰。不允。請還寢李觀源定配之命。更令王府。設鞫得情。上曰。不允。請黑山島定配罪人龜柱。亟加嚴鞫。快正王法。上曰。不允。請逆禶妻金吾。初定濟州地定配。籍沒家産。一依法典擧行。上曰。久益不忍聞。亟停勿煩。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。謙彬彝正履健曰。請大靜爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。施以當律。上曰。不允。秉模天衡曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請寢竄逐罪人朴宗岳放釋之命。上曰。亟停勿煩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請還寢福氷酌處之命。依律處斷。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請放逐鄕里罪人尹得毅。施以屛裔之典。上曰。亟停勿煩。請韓後翼。卽令王府。嚴鞫得情。快正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。請荐棘罪人瑩中。亟令王府。設鞫嚴問。快施當律。上曰。不允。措辭見上秉模天衡曰。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。上曰。不允。上曰。今日多有停啓。良可喜矣。臺諫亦非不嚴於懲討。而其中輕罪之停啓。益嚴隄防之意也。此後若以今日停啓。謂以隄防之不嚴。則甚是不可矣。尙喆等曰。聖敎誠至當矣。今此停啓。所以益嚴隄防之意也。上謂尙喆等曰。近來正卿。不過五六人。故位著不備。亦甚可悶矣。仍命書傳敎曰。近來位著不備之中。正卿未滿五六人。且祔廟後升品者亦多。其在用人之道。宜先需貯。大司憲金華鎭乙酉冬承旨時事。予尙記有。若問久次。無出此右。至於加望。以領相之故。有所掣礙。特授漢城判尹下批。尙喆曰。其祖亦蒙漢城判尹特除。榮感則極矣。而臣亦忝在斯任。渠又如是陞擢。伏不勝滿盈之懼矣。上曰。若以朝著上久次言之。則無出此人之右。今此陞擢。實副公議。卿何用過謙乎。仍命退。諸臣以次退出。